**NÁRODNÁ RADA SLOVENSKEJ REPUBLIKY**

**VII. volebné obdobie**

**–––––––––––––––––––––––––––––––––––––––––––––––––––––––––––––––––––––––––––**

Návrh

**ZÁKON**

**z ............ 2017,**

**ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 222/2004 Z. z. o dani z pridanej hodnoty v znení zákona č. 350/2004 Z. z., zákona č. 651/2004 Z. z., zákona č. 340/2005 Z. z., zákona č. 523/2005 Z. z., zákona č. 656/2006 Z. z., zákona č. 215/2007 Z. z., zákona č. 593/2007 Z. z., zákona č. 378/2008 Z. z., zákona č. 465/2008 Z. z., zákona č. 83/2009 Z. z., zákona č. 258/2009 Z. z., zákona č. 471/2009 Z. z., zákona č. 563/2009 Z. z., zákona č. 83/2010 Z. z., zákona č. 490/2010 Z. z., zákona č. 331/2011 Z. z., zákona č. 406/2011 Z. z., zákona č. 246/2012 Z. z., zákona č. 440/2012 Z. z., zákona č. 360/2013 Z. z., zákona č. 218/2014 Z. z., zákona č. 268/2015 Z. z., zákona č. 360/2015 Z. z., zákona č. 297/2016 Z. z. a zákona č. 298/2016 Z. z. sa mení a dopĺňa takto:

1. V § 79 ods. 6 sa za prvú vetu vkladá nová druhá a tretia veta, ktoré znejú: „Ak daňová kontrola trvá viac ako štyri mesiace a po uplynutí prvých štyroch mesiacov od jej začatia sa nepreukáže neoprávnenosť nároku na nadmerný odpočet, je daňový úrad povinný platiteľovi bezodkladne vrátiť nadmerný odpočet spolu s úrokom z nadmerného odpočtu podľa § 79a ods. 2. Daňový úrad je oprávnený zadržiavať nadmerný odpočet najviac do výšky sumy, ktorej spornosť je predmetom daňovej kontroly.“.
2. V § 79a odsek 2 znie:

„(2)Platiteľ má nárok na úrok z nadmerného odpočtu vo výške trojnásobku základnej úrokovej sadzby Európskej centrálnej banky platnej prvý deň kalendárneho roka, za ktorý sa úrok počíta; ak trojnásobok základnej úrokovej sadzby Európskej centrálnej banky nedosiahne 10%, pri výpočte úroku z nadmerného odpočtu sa použije ročná úroková sadzba 10%. Úrok sa vypočíta zo sumy nevráteného nadmerného odpočtu, a to osobitne za každý deň od uplynutia šiestich mesiacov odo dňa nasledujúceho po uplynutí lehoty na vrátenie nadmerného odpočtu podľa § 79 ods. 1, 2 alebo ods. 5 do dňa jeho vrátenia vrátane alebo odo dňa nasledujúceho po uplynutí pôvodnej lehoty na vrátenie nadmerného odpočtu podľa § 79 ods. 6, ak daňová kontrola trvá viac ako štyri mesiace do dňa vrátenia nadmerného odpočtu vrátane.“.

1. Za § 85l sa vkladá § 85m, ktorý vrátane nadpisu znie:

„**§ 85m**

**Prechodné ustanovenie k úpravám účinným od 1. januára 2018**

Ak daňová kontrola nebola právoplatne ukončená pred 1. januárom 2018, nárok na úrok z nadmerného odpočtu vzniká podľa právnej úpravy účinnej do 31. decembra 2017.“.

**Čl. II**

Tento zákon nadobúda účinnosť 1. januára 2018.